[{"text_idx": "#000002", "text": "Mae\u2019r daith yn cychwyn yn Rhyd-Ddu, gadewais fy nghar o flaen y Cwellyn Arms ond mae lle hefyd yn y maes parcio nes ymlaen. I fyny\u2019r lo\u0302n tuag at Ddyffryn Nantlle wedyn troi i mewn i Goedwig Rhyd-Ddu. Mae\u2019r ffordd trwy\u2019r goedwig yn hawdd iawn ac ymhen ychydig dowch chi i fan lle mae\u2019r coed wedi\u2019u torri a cewch yr olygfa hyfryd yma o Lyn Cwellyn."}, {"text_idx": "#000003", "text": "Yn eich blaen am ychydig drwy\u2019r goedwig ac mi fydd y llwybr y hollti, peidiwch mynd yn eich blaenau ond yn hytrach trowch i\u2019r chwith i fyny trwy\u2019r coed nes i chi ddod allan i\u2019r llethrau a gweld Clogwynygarreg o\u2019ch blaen."}, {"text_idx": "#000004", "text": "Troi i\u2019r dde a dilyn ymyl y cae i fyny trwy\u2019r caeau at droed llethrau Foel Ru\u0302dd, a dyma lle mae pethau\u2019n dechrau mynd yn anodd. Mae\u2019r llwybr ei hun yn lwybr da, ond mae\u2019n lwybr tu hwnt o serth erbyn y rhan olaf. Mae rhai gwefannau yn nodi ei fod yn lwybr addas ymhob tywydd ond byddwn i ddim wedi dymuno dringo\u2019r llethrau yma mewn tywydd gwlyb."}, {"text_idx": "#000005", "text": "Ar o\u0302l cyrraedd copa Foel Ru\u0302dd mae\u2019r rhan anodd tu o\u0302l i chi ac mae\u2019r llwybr ar hyd y grib i Mynydd Mawr yn gymharol hawdd. Cofiwch edrych dros ymyl dibyn Craig y Berea i lawr am Ddrws-y-coed a gweld y capel lle roedd Niclas y Glas, y Comiwnydd enwog, yn Weinidog!"}, {"text_idx": "#000006", "text": "Yn eich blaen wedyn i ben Mynydd Mawr lle dois ar draws Bryn oedd yn gweithio i\u2019r Cyngor Cefn Gwlad oedd yn adnabod Owain Schiavone. Mynydd Mawr ond byd bach! Er ei bod hi\u2019n ddiwrnod hynod o braf aeth hi\u2019n gymylog braidd pan oeddwn i ar y copa felly ches i ddim lluniau da iawn o ben y mynydd yn anffodus."}, {"text_idx": "#000007", "text": "Mae modd cerdded ymlaen ac i lawr i gyfeiriad Moel Tryfan a Rhosgadfan ond fe es i nol yr un ffordd i Ryd-Ddu. Roedd y darn serth i lawr llethrau Foel Ru\u0302dd yn anodd ar y ffordd i lawr hefyd."}, {"text_idx": "#000008", "text": "Dyma ddiagram yn dangos elevation y daith:"}, {"text_idx": "#000009", "text": "Cymerais i 3 awr i ddringo\u2019r mynydd a 2 awr i fynd nol lawr. Ond cofiwch, dwi ddim yn ffit o gwbl ac mi roeddwn i\u2019n stopio\u2019n aml. Mae\u2019n debyg y byddai rhywun rownd ei bethau\u2019n medru ei wneud yn hanner yr amser."}, {"text_idx": "#000011", "text": "Your email address will not be published. Required fields are marked *"}]